**AIŠKINAMASIS RAŠTAS**

**Dėl Molėtų rajono savivaldybės teritorijos bendrojo plano keitimo ir planavimo tikslų nustatymo**

1. **Parengto tarybos sprendimo projekto tikslai ir uždaviniai:**

Šiuo tarybos sprendimo projektu siūloma pakeisti Molėtų rajono savivaldybės teritorijos bendrąjį planą, patvirtintą Molėtų rajono savivaldybės tarybos 2008 m. birželio 19 d. sprendimu Nr. B1-111 „Dėl Molėtų rajono savivaldybės teritorijos bendrojo plano patvirtinimo“. Molėtų rajono savivaldybės bendrojo plano keitimas reikalingas dėl pasikeitusios teritorijų planavimą reglamentuojančių teisės aktų reikalavimų visumos, taip pat pakitusių socialinių, ekonominių sąlygų Molėtų rajone.

1. **Siūlomos teisinio reguliavimo nuostatos:**

Šiuo tarybos sprendimo projektu naujos teisinio reguliavimo nuostatos nėra siūlomos.

1. **Laukiami rezultatai:**

Priėmus šį tarybos sprendimą, bus pradėtas rengti Molėtų rajono savivaldybės teritorijos bendrasis planas. Plano rengimo metu bus sprendžiami erdviniai Molėtų rajono savivaldybės vystymo, naudojimo apsaugos klausimai. Bus ieškoma galimybių suteikti erdvinę išraišką ir Molėtų rajono savivaldybės strateginių planavimo dokumentų sprendiniams. Parengtas rajono bendrasis planas leis pagerinti Molėtų rajono kraštovaizdžio planavimo kokybę, sudaryti sąlygas darniai rajono raidai, racionaliam rajono teritorijos naudojimui, kompleksiškai spręsti urbanistinius uždavinius, formuoti ekologinei pusiausvyrai būtinas gamtines struktūras, palaikyti gamtinio karkaso struktūros vientisumą, tvarkyti kultūrinio kraštovaizdžio paveldą. Parengtas bendrasis planas suteiks aiškumo potencialiems investuotojams, nekilnojamojo turto projektų vystytojams, verslo plėtotojams dėl ekonominės plėtros galimybių Molėtų rajone. Kartu bus aiškiai įvardytos teritorijos, kuriose prioritetas teikiamas aplinkos ir kultūros paveldo apsaugai. Taip pat, atsižvelgiant į šiuolaikines tendencijas, bus sudarytos sąlygos atsinaujinančių energijos šaltinių projektų bei spartaus mobiliojo interneto infrastruktūros vystymui.

Rengiant rajono bendrąjį planą bus įvertinti ir jau parengto Lietuvos Respublikos teritorijos bendrojo plano sprendiniai, ypač susiję su kurortinės vietovės statuso suteikimu tam tikrai Molėtų rajono savivaldybės teritorijai. Tinkamos Molėtų rajono dalys bus vystomos, tenkinat visuomenės rekreacinius ir sveikatinimo poreikius, taip pat sudaromos palankios sąlygos darbų iš namų didžiųjų ir kitų Lietuvos miestų gyventojams.

1. **Lėšų poreikis ir jų šaltiniai:**

Preliminarus lėšų poreikis yra apie 80 000 Eur su PVM, lėšų šaltinis – savivaldybės biudžeto lėšos. Konkreti lėšų suma paaiškės atlikus viešojo pirkimo procedūras.

1. **Kiti sprendimui priimti reikalingi pagrindimai, skaičiavimai ar paaiškinimai.**

Nėra.